Source: http://www.rs-rs.si/revizije-in-revidiranje/revizijski-proces/
Timestamp: 2019-11-14 01:14:25+00:00

Document:
Računsko sodišče - Revizijski proces
Domov / Revizije in revidiranje / Revidiranje / Revizijski proces
Računsko sodišče Republike Slovenije izvaja revizije pravilnosti in revizije smotrnosti poslovanja neposrednih in posrednih uporabnikov javnih sredstev na podlagi Zakona o računskem sodišču in v skladu z mednarodnimi revizijskimi standardi.
Poleg rednih revizij, ki jih računskemu sodišču nalaga zakon, so v letni program računskega sodišča uvrščene tudi druge revizije po izboru računskega sodišča. Računsko sodišče je namreč pri svojem delovanju neodvisno, kar pomeni, da samo določa program svojega dela.
Revizijski proces se začne z okvirnim načrtovanjem revizije. Predlog za uvedbo revizije je lahko podan kot:
V predrevizijski poizvedbi revizor pridobiva podatke za ocenitev tveganj v poslovanju revidiranca oziroma pridobi druge podatke, ki so potrebni za odločitev o uvrstitvi revizije v letni program dela računskega sodišča. Če je predlog odobren, se pripravi načrt za izvedbo predhodne revizije. Ko je sestavljeno poročilo o predhodni reviziji, se izda predlog za uvedbo revizije ali pa predlog za opustitev revizijske namere.
V želji, da bi naše delo predstavili čim bolj nazorno in transparentno, smo pripravili opis glavnih faz revizijskega procesa.
Na naši spletni strani lahko spremljate faze posameznega revizijskega procesa, vse pa so do izdaje samega poročila zaupne, torej njihovi dokumenti niso javno dostopni, zato jih računsko sodišče do izdaje poročila tudi ne komentira.
Prva faza načrtovanja revizije je izdelava okvirnega načrta revizije, ki je po sklepu predsednika računskega sodišča podlaga za uvrstitev revizije v letni načrt dela računskega sodišča.
Okvirni in podrobni načrt revizije nista javna dokumenta, tudi vse informacije o reviziji (njenih ciljih, revidirancih, obdobju revizije in podobno) so do izdaje sklepa o izvedbi revizije zaupne na podlagi zakona.
1. Sklep o izvedbi revizije
Izvajanje revizije se prične z izdajo sklepa o izvedbi revizije. Ta je vročen vsem revidirancem. Po pravnomočnosti izdanega sklepa o izvedbi revizije se na naših spletnih straneh objavi tudi informacija o tem, da se je revizija pričela.
Trajanje izvajanja revizije je odvisno od mnogih faktorjev, med katerimi so: zahtevnost in tip revizije, število revidirancev, zahtevnost zbiranja revizijskih dokazov itn. Revizija se v tej fazi običajno nahaja nekaj mesecev, lahko tudi dlje.
2. Izdaja osnutka poročila
Po končanem zbiranju dokazov revizorji in revizorke računskega sodišča pripravijo osnutek revizijskega poročila, ki ga v soglasju s pristojnim namestnikom izda vrhovni državni revizor. Osnutek revizijskega poročila je vročen vsem revidirancem, hkrati pa se prične 30-dnevni rok, namenjen odpravi nesoglasij z revidiranci glede zapisov v osnutku poročila.
Osnutek revizijskega poročila je vročen le revidirancem in ni javen dokument
3. Izdaja predloga poročila
Predlog revizijskega poročila je vročen le revidirancem in bivšim odgovornim osebam revidirancev iz revidiranega obdobja in ni javen dokument.
4. Izdaja revizijskega poročila
Po končanem odločanju o morebitnih ugovorih revizorji in revizorke pripravijo končno besedilo revizijskega poročila, ki ga obravnava še redakcijska komisija, nato se ga še dokončno oblikuje in pripravi za izdajo.
5. Izdaja porevizijskega poročila
Kadar računsko sodišče zahteva odzivno poročilo, morajo revidiranci v njem natančno opisati, kako so ali še bodo popravili napake ter s tem izpolnili zahteve računskega sodišča. Odzivno poročilo morajo oddati najkasneje 90 dni po izdani reviziji.
Ali so nepravilnosti in nesmotrnosti revidiranca zadovoljivo odpravljene, računsko sodišče zapiše v porevizijskem poročilu.
6. Revizija je zaključena
Po izdaji revizijskega oziroma porevizijskega poročila, če je bilo to zahtevano, je revizija zaključena in objavljena na spletni strani.
Ponovne ali vnovične revizije (follow-up revizije)
Računsko sodišče se po določenem času lahko odloči za ponovno revizijo (»follow-up«) že revidiranega področja istega revidiranca, da preveri, ali je revidiranec upošteval razkritja, opredeljena v revizijskem poročilu in sprejel ustrezne popravljalne ukrepe, h katerim je bil pozvan, oziroma ali je ukrepal v povezavi s slabostmi v poslovanju, s katerimi se je revidiranec seznanil v pismu poslovodstvu.

References: sodišče 
 sodišče 
 sodišče 
 sodišče 
 sodišče 
 sodišče 
 sodišče